《送友赴试钜野送之西门时方有外舅之戚极目无聊归不得卧作诗五首却寄以风云入壮怀为韵 其二》
宋代·葛胜仲

此子早树立，抗志高浮云。委蛇处州巷，颇以隽秀闻。

挟书从我游，追琢益自勤。便便经与史，用志初不分。

疑篇了咄嗟，确论摧纷纭。文辞近道要，见者笔为焚。

差肩鲁诸儒，蔼蔼扬清芬。秋风济阳战，足扫千人军。

只今呼贺酒，伫子归策勋。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。